ORDE do 15 de xullo de 2008 pola que se clasifica como de interese tecnolóxico a Fundación Centro Galego do Plástico.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 01/08/2008

Visto o expediente de clasificación da Fundación Centro Galego do Plástico, con domicilio en Ferrol.
Supostos de feito.
1. Fernando Blanco Álvarez, na súa condición de presidente da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada en Ferrol, o un de abril de dous mil oito, ante o notario Bruno Otero Alonso, co número de protocolo seiscentos sesenta e un, pola Xunta de Galicia, representada por Fernando Xabier Blanco Álvarez, conselleiro de Innovación e Industria; a Fundación para o Fomento da Calidade Industrial e o Desenvolvemento Tecnolóxico de Galicia, representada por Xosé Luis Villasante Carrera; pola Universidade da Coruña, representada por Luís Fernando Barral Losada, o Grupo J.J. Chicolino, S.L., representado por Jorge Fajardo López; Draka Cables Industrial, S.L. (unipersoal), representada por Belén Campo Caballero; Hispamoldes, S.A., representada por Alfredo Jorge Díaz Razoes; Coruñesa de Plásticos, S.A., representada por Manuel Rivas Caridad; Plásticos Rivadil, S.L., representada por Manuel Portabales Barros; P. Ferro GPF, S.L., representada por José Marcial Doctor López de Pablos; Grupo Gremvi Galicia, S.L., representada por Julio
Iglesias García; Polipropileno Galicia, S.A., representada por José Luis Fernández Prado; e por Televés, S.A., representada por José Luis Fernández Carnero. Esta escritura resulta complementada por escrituras de ratificación que se xuntan ao expediente.
3. A dotación inicial da fundación é de cento setenta mil euros, dos cales os fundadores achegan inicialmente cento dous mil cincocentos euros, que equivale ao 60,29% da dotación, e quedan obrigados a achegaren o importe restante no prazo máximo de cinco anos.
4. Segundo consta no artigo seis dos estatutos, os fins da fundación son contribuír ao fortalecemento, potenciación, crecemento e mellora da competitividade na industria das tecnoloxías de transformación e procesamento de polímeros de Galicia mediante o logro da excelencia na investigación e no desenvolvemento tecnolóxico. De maneira prioritaria, este obxectivo concretarase na construción, dotación de recursos, posta en marcha e xestión do Centro Galego do Plástico.
Serán fins específicos da fundación:
a) A produción, promoción e divulgación do coñecemento, especialmente no campo das tecnoloxías da transformación de plásticos, así como a formación de persoal técnico e científico experto en tales tecnoloxías.
b) O fomento de colaboracións académicas e científicas con universidades e grandes centros de investigación nacionais e estranxeiros especializados en polímeros.
c) O establecemento de colaboracións e outros mecanismos de cooperación, na forma que legalmente proceda, coas administracións públicas e co sector privado, nas materias propias da súa actividade, para a mellora da súa capacidade tecnolóxica.
d) O achegamento, confluencia e coordinación da investigación básica e aplicada, operando como centro de transferencia de tecnoloxía cando resulte procedente.
e) A organización de encontros e reunións científico-tecnolóxicas de ámbito autonómico, nacional e internacional.
Calquera outro fin que o padroado considere de interese para o desenvolvemento do obxecto fundacional.
5. O padroado da fundación estará integrado por Fernando Xabier Blanco Álvarez, conselleiro de Innovación e Industria, como presidente, Elena María Cascón Sardiña, en representación de P. Ferro GPF, S.L., como vicepresidenta, Luis Fernando Barral Losada, en representación da Universidade da Coruña, como secretario, e polos seguintes vogais:
a) En representación da Xunta de Galicia: Emilio Nogueira Moure, secretario xeral da Consellería de Innovación e Industria; Salustiano Mato de la Iglesia, director xeral de Investigación, Desenvolvemento e Innovación; María Elena Veiguela Martínez, directora xeral de Promoción Industrial e Sociedade da Información; Anxo Ramón Calvo Silvosa, director xeral de Industria, Enerxía e Minas; e Xulia Guntín Araújo, subdirectora xeral de Xestión do PXIDIT.
b) En representación da Fundación para o Fomento da Calidade Industrial e o Desenvolvemento Tecnolóxico de Galicia, José Luis Villasante Carrera.
c) En representación do Grupo J.J. Chicolino, S.L., Juan José Fajardo Piñeiro.
d) En representación de Draka Cables Industrial, S.L., Belén Campo Caballero.
e) En representación de Hispamoldes, S.A., Alfredo Jorge Díaz Razoes.
f) En representación de Coruñesa de Plásticos, S.A., José Antonio Fuentes López.
g) En representación de Plásticos Rivadil, S.L., Manuel Portabales Barros.
h) En representación do Grupo Gremvi Galicia, S.L., Julio Iglesias García.
i) En representación de Polipropileno de Galicia, S.A., José Luis Fernández Prado.
j) En representación de Televés, S.A., José Luis Fernández Carnero.
6. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como de interese tecnolóxico da Fundación Centro Galego do Plástico, dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede á súa clasificación como de interese tecnolóxico e á súa adscrición á Consellería de Innovación e Industria.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía de Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. A documentación presentada reúne os requisitos exixidos na Lei 12/2006, do 1 de decembro, de fundacións de interese galego, entre outros os establecidos nos artigos 11 e 12 referidos ao contido da escritura de constitución e dos estatutos.
4. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais, na súa reunión do día catorce de xullo de dous mil oito.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude
DISPOÑO:
Clasificar de interese tecnolóxico a Fundación Centro Galego do Plástico, adscribíndoa á Consellería de Innovación e Industria, que exercerá plenamente o protectorado sobre ela.
Santiago de Compostela, 15 de xullo de 2008.
José Luis Méndez Romeu
Conselleiro de Presidencia, Administracións Públicas e Xustiza